Louise Glück, premiată cu Nobel pentru Literatură, are legături românești.
Familia poetei Louise Glück ar avea rădăcini în actualul județ Bihor. Louise Glück a devenit joi a 16-a femeie premiată cu Nobel pentru Literatură. Bunicii ei au emigrat în Statele Unite din Ungaria, însă satul din care au pornit este Valea lui Mihai, o localitate bihoreană.
Nici anul acesta nu am avut un român premiat cu Nobelul pentru Literatură. Asta nu înseamnă că nu s-a găsit o legătură între laureata din acest an, poeta americană Louise Glück, și România. Se știa că bunicii ei au emigrat în Statele Unite din Ungaria. Szabó Csaba spune acum și că satul din care au pornit bunicii premiantei din acest an este Valea lui Mihai. Localitatea bihoreană din apropierea graniței dintre România și Ungaria, este majoritar maghiară. Familia Glück ar fi făcut parte din minoritatea evreiască a zonei.